《夏夜偶兴》
宋代·释道潜

微阳堕曾巘，归翼投空林。龛灯閟古殿，梵呗无馀音。

眷兹石壁下，徐风散冲襟。缺月如断环，依微挂松阴。

清晖婉相属，永夜谐吾心。空生大觉中，一沤示浮沉。

此身沤中客，冥观无古今。昔我婴世故，纷纷那重陈。

且求华胥梦，胡蝶相追寻。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。